
Text rozhodnutia
Súd: Krajský súd Košice Spisová značka: 8Sd/27/2014 Identifikačné číslo súdneho spisu: 7014200470 Dátum vydania rozhodnutia: 11. 06. 2014 Meno a priezvisko sudcu, VSÚ: JUDr. Eva Styková ECLI: ECLI:SK:KSKE:2014:7014200470.1 Uznesenie Krajský súd v Košiciach v právnej veci navrhovateľky: W. B., I.. XX.XX.XXXX, Z. G. XXX/X, XXX XX M., proti odporkyni: Sociálna poisťovňa, ústredie Bratislava, Ul. 29. augusta 8- 10, 813 63 Bratislava, o preskúmanie rozhodnutia č. XXX XXX XXXX X zo dňa 17.12.2013 v konaní o invalidnom dôchodku, takto r o z h o d o l : Konanie z a s t a v u j e. o d ô v o d n e n i e : Odporkyňa napadnutým rozhodnutím č. XXX XXX XXXX X zo dňa 17.12.2013 v zmysle ustanovení § 70 a § 71 zákona č. 461/2003 Z. z. o sociálnom poistení v znení neskorších predpisov (ďalej len „zákon o sociálnom poistení“) zamietla navrhovateľke žiadosť o invalidný dôchodok zo dňa 26.11.2013. Včas podaným opravným prostriedkom zo dňa 07.02.2014, odoslaným na poštovú prepravu dňa 10.02.2014, sa navrhovateľka domáhala preskúmania napadnutého rozhodnutia č. XXX XXX XXXX X zo dňa 17.12.2013. Argumentovala nepriaznivým zdravotným stavom a žiadala jeho opätovné prehodnotenie. Súd preskúmal napadnuté rozhodnutie odporkyne v zmysle ustanovenia § 250l ods. 1 zákona č. 99/1963 Zb. Občiansky súdny poriadok (ďalej len „O.s.p.“) a nasledujúcich, pričom zistil, že zdravotný stav navrhovateľky bol novým lekárskym posudkom zo dňa 10.04.2014 opätovne prehodnotený. Posudková lekárka MUDr. V. po opätovnom preskúmaní relevantných lekárskych záverov vyhovela opravnému prostriedku navrhovateľky a zvýšila navrhovateľkinu mieru poklesu schopnosti vykonávať zárobkovú činnosť na 45 %. Na základe zmieneného lekárskeho posudku zo dňa 10.04.2014 odporkyňa následne dňa 28.04.2014 vydala zmenové rozhodnutie č. XXX XXX XXXX X, v zmysle ktorého navrhovateľke podľa § 70 ods. 1, § 82 a § 293ce zákona o sociálnom poistení odo dňa 20.12.2013 priznala invalidný dôchodok v sume 210,60 eur mesačne, zvýšený odo dňa 01.01.2014 podľa § 82 zákona o sociálnom poistení a § 1 opatrenia Ministerstva práce, sociálnych vecí a rodiny Slovenskej republiky č. 329/2013 Z. z. na sumu 215,10 eur mesačne. Následne vydaným rozhodnutím č. XXX XXX XXXX X zo dňa 29.04.2014 odporkyňa v zmysle ustanovenia § 112 zákona o sociálnom poistení zrušila napadnuté rozhodnutie č. XXX XXX XXXX zo dňa 17.12.2013 o zamietnutí žiadosti navrhovateľky o priznanie invalidného dôchodku, čím opravnému prostriedku navrhovateľky vyhovela v celom rozsahu. Navrhovateľka následne podaním zo dňa 09.06.2014, odoslaným na poštovú prepravu dňa 09.06.2014, súdu písomne oznámila, že je s novým rozhodnutím odporkyne spokojná a že svoj návrh berie v celom rozsahu späť. V danej veci ide o konanie podľa tretej hlavy piatej časti zákona č. 99/1963 Zb. Občiansky súdny priadok. (§ 250l a nasl. O.s.p.- rozhodovanie o opravných prostriedkoch proti rozhodnutiam správnych orgánov). V zmysle ustanovenia § 250l ods. 2 O.s.p., pokiaľ v tretej hlave piatej časti O.s.p. nie je ustanovené inak, použijú sa pre konanie o opravných prostriedkoch proti rozhodnutiam správnych orgánov primerane ustanovenia druhej hlavy piatej časti O.s.p. s výnimkou § 250a O.s.p.. Podľa ustanovenia § 250h ods. 2 O.s.p. až do rozhodnutia súdu môže žalobca vziať žalobu späť, ak žalovanému medzitým vznikli trovy konania, rozhodne súd o ich náhrade. V zmysle § 250d ods. 3 O.s.p. súd uznesením konanie zastaví, ak žaloba bola vzatá späť (§ 250h ods. 2). Odvolanie proti uzneseniu je prípustné. V zmysle citovaných zákonných ustanovení a vzhľadom k tomu, že navrhovateľka vzala opravný prostriedok späť skôr, než súd mohol vo veci rozhodnúť, bolo konanie zastavené. Poučenie: Proti tomuto uzneseniu možno podať odvolanie do 15 dní odo dňa jeho doručenia na Najvyšší súd SR v Bratislave prostredníctvom Krajského súdu v Košiciach, a to písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3 O. s. p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny, čoho sa odvolateľ domáha.

